Karpe Diem angriper Anders Anundsen: «Din feiging»

Justisministeren får skarp kritikk i en låt hvor rapduoen harselerer med hatefulle kommentarfeltytringer.

Oppdatert 5. november 2015

Artikkelen er over fire år gammel

«Dere er alle samme ulla/Alle skal bli knulla/Mulla-mulla-mulla-mulla-mulla!»

Sitatet ovenfor er hentet fra låten «Lett å være rebell i kjellerleiligheten din». Den er en av tre nye Karpe Diem-sanger og -videoer som har eksklusiv premiere hos VG i dag – se den øverst og de to andre videoene lenger nede i saken.

Chirag Rashmikant Patel (31) og Magdi Omar Ytreeide Abdelmaguid (31) har ikke skygget unna politisk ladet budskap gjennom sin 11 år lange platekarriere.

Les også: Karpe Diem-Magdi forsvarer cannabis

Men det spørs om de noen gang har sagt tydeligere fra enn i «Lett å være rebell i kjellerleiligheten din», ledsaget av en dyster video hvor skrekkeffektene florerer og kakerlakker er et sentralt element.

Osloduoen forklarer til VG at teksten er basert på ting de har plukket opp i debattene som går om innvandring, flyktninger og asylpolitikk.

TAR OPPGJØR: Chirag Rashmikant Patel (t.v.) og Magdi Omar Ytreeide Abdelmaguid i Karpe Diem. Foto: MATTIS SANDBLAD Foto: ,

Som:

«De sa de kom fra fattigdom, men hadde råd til båt hit»

«Plukker frukt i våre haver, du blir aldri skandinaver»

«Jeg skiter i om du er Tshawe eller Vinz eller Nico – du er kanskje kul i dag, men hun gifter seg med Kygo»

– Målet har vært å samle setninger og uttrykk og ord folk bruker i dehumaniseringen av andre folkegrupper, religioner og kulturer, sier Magdi.

– Jeg hengte meg mest opp i «hunder født i staller er ikke hester eller gårsdyr», det er et faktisk sitat, forteller Chirag.

Husker du? Karpe Diem hudfletter artistkolleger

Hatefulle ytringer i kommentarfelter står sentralt i sangen.

– Kommentarfeltet er jo stedet hvor folk har flest frie tøyler, der kommer alt ut. Ting de «har hørt», gjengitt på et sted hvor de tror de er alene, forklarer Magdi.

– I klimaet akkurat nå, og hvordan regjeringen håndterer krisen vi står overfor, er det kun snakk om et problem – hvor stort antall mennesker, og hva det koster. Det er jo skadedyrmetaforen som ligger baki der, og noen sier det bare rett ut.

Kåring: Karpe Diem lagde årets beste album

Magdi understreker at han skjønner viktigheten av tall og budsjetter som må holdes.

– Men måten dette omtales på er dehumaniserende. Uansett hva man snakker om – statistikk, kostnader, antall – så snakker man om folk. Man snakker om Chirags far en gang i tiden.

Sjekk anmeldelsen: Karpe Diems Oslo Spektrum-klassiker

En enkeltperson får også passet sitt påskrevet i låten: justisminister Anders Anundsen, stemplet som «feig» av Chirag i en aggressiv videosekvens filmet på et slakteri.

– Anundsen har sikkert en tøff jobb, sier Chirag.

– Men gitt arbeidsbeskrivelsen hans er det hans navn som dukker opp i hodet når man snakker om disse tingene. Problemene vi står i nå, flyktningkrisen og asylbarna som ble sendt hjem, jeg er nok ikke den eneste som synes det kunne vært håndtert bedre. Jobben min er å skrike ut disse følelsene.

Andre får ta seg av å skrive kronikker, mener han.

– Men hvis låten vår får folk til å tenke over disse tingene har vi gjort vår samfunnsoppgave. Så da er det helt naturlig for meg å henvende meg til Anders Anundsen, og si at hvis ikke flere får sitte i den båten jeg fikk sitte i – da foreldrene mine kom til Norge og fikk den sjansen de fikk, og jeg fikk ende opp i Karpe Diem – føler jeg meg ikke så komfortabel med den flotte posisjonen vi har fått.

$$$: Millionene renner inn for Karpe Diem

– Jeg mener Karpe Diem overforenkler dette spørsmålet, og det kan ingen nekte dem, sier Anders Anundsen til VG.

– Ytringsfrihet er noe av det beste ved et demokrati, og det er intet krav til balanse eller etterrettelighet i utsagn, enten de skrives eller rappes. Jeg skal gjøre jobben min, sier justisministeren.

LOVER Å HOLDE DET STRAMT: Justisminister Anders Anundsen. Foto: KLAUDIA LECH Foto: ,

Han utdyper hva jobben er:

– Det er viktig for Norge å føre en streng og rettferdig asyl- og innvandringspolitikk. Mange av de som kommer til Europa nå kommer av andre grunner enn at de trenger beskyttelse, og da skal de ikke få opphold.

FrP-politikeren tror mange forstår at restriktive og innstrammende tiltak er nødvendig i situasjonen Norge befinner seg i nå.

– Og det vil jeg levere.

Anundsen sier videre at han ikke bryr seg særlig om hvordan Karpe Diem omtaler ham.

– Men det å bli nevnt i en låt av et såvidt kjent og populært band ser jeg på som en ære. Så får vi være uenige om innhold.

Fikk du med deg? Karpe Diem raser mot Erna Solberg

Aggresjonen og kraftsalvene i «Lett å være rebell i kjellerleiligheten din» betyr imidlertid ikke at Karpe Diem ser helsvart på Norge i 2015.

– Man ser jo et engasjement også, en type nestekjærlighet som ikke har kommet frem før. Det jeg håper er at Norge takler en krise like bra som Norge ikke takler en krise. Norge takler veldig bra å ha det bra, mener Magdi.

– Vi får gi ut denne låten nå, det er ikke alle steder du kan gjøre det. Magdis pappa, for eksempel, han er jo her fordi han ikke kunne gitt ut denne låten der han kommer fra, billedlig fortalt, sier Chirag.

– Men du forventer mer av Norge. Vi er et velfungerende demokrati, vi har pengene, plassen, utdanningen og ressursene – da kan man forvente ganske mye, synes Magdi.

Bokanmeldelse: Karpe Diem – «Dødtid»

Duoen lager nå video til alle låtene de slipper.

– Musikken skal stå alene, men den skal stå til bildene først og fremst. Det vi viser i «Lett å være rebell i kjellerleiligheten din»- videoen, som å ta bort øynene på folk, er hvor lite som skal til for å gi følelsen av at folk er litt mindre verdt, sier Magdi.

– Hvorfor velger dere å si i fra såpass tydelig?

– Å si høyt i fra har vært en greie for Karpe lenge, men heller det enn å vippe over til ikke å si i fra, mener Chirag.

– Og så er jo «knulla/mulla» et uimotståelig rim!

– Det var ingen vei utenom, ler Magdi.

Publisert: 05.11.15 kl. 09:54 Oppdatert: 05.11.15 kl. 10:19

Les også